
МОТИВИ
към проекта на Правилник за устройството и дейността на
Националния военноисторически музей
Националният военноисторически музей е държавен, културен и научен институт, с общонационални и представителни функции по изследване, събиране, опазване, интерпретиране и представяне на културни ценности (КЦ), свързани с въоръжените борби за политическа и национална свобода и обединение в ново и най-ново време и с българската военна история. От създаването си на 4 юли 1916 г. до днес е структура на Министерство на отбраната, развива своята дейност на територията на цялата страна и се състои от Национален военноисторически музей – София, и три филиала в страната: Военноморски музей – Варна (ВММ), Парк-музей на бойната дружба (ПМБД) – Варна и Музей на авиацията (МА) – Пловдив. 
Основните функции и дейности на Националния военноисторически музей се осъществяват в съответствие със: Закона за културното наследство (ЗКН), Закона за закрила и развитие на културата (ЗЗРК), Закона за развитието на академичния състав в Република България (ЗРАСРБ), Закона за отбраната и въоръжените сили на Република България (ЗОВСРБ), Правилника за прилагане на Закона за отбраната и въоръжените сили на Република България (ПП на ЗОВСРБ), Кодекса на труда (КТ), Закона за държавния служител (ЗДСл), подзаконови нормативни актове по прилагането им и актове на министъра на отбраната, към който НВИМ е второстепенен разпоредител с бюджет. 
В изпълнение на чл. 107, ал. 4 от ЗОВСРБ, устройството и дейността на Националния военноисторически музей е уредено с Правилник, издаден от министъра на отбраната съгласуван с министъра на културата, обнародван в Държавен вестник, бр. 62 от 4 август 2009 г. (последно изм. и доп. ДВ. бр.65 от 11 август 2017 г.).
Предложеният проект на Правилник за устройството и дейността на Националния военноисторически музей цели оптимизация на организационната структура на Музея и функционалните характеристики на структурните му звена чрез прецизиране на техните функции, в рамките на утвърдената му щатна численост и бюджет. Насочен е към повишаване ефективността на дейността на Музея в специфичните му и приоритетни области на дейност, при постигане на пълно съответствие с приложимото законодателство в областта на музейното дело. Това създава необходимост от оптимизиране на организацията на структурните звена за осъществяване на функциите на НВИМ, от създаване на още една длъжност „заместник-директор“, който да подпомага директора на музея при осъществяване на неговите правомощия, както и укрепване на административния капацитет. 
Налице е необходимост от оптимизиране на структурата и числеността на звената в Музея, както и прецизиране на техните функционални характеристики. Функциите на звената са основно преразгледани, систематизирани с оглед на по-голяма ефективност и по-добре дефинирани, а новата им регламентация следва да съответства на функционалната компетентност на директора на Музея с цел оптимизиране на дейностите и укрепване капацитета на служителите. Констатираната необходимост от прецизиране функциите на дирекциите „Експозиционни и образователни дейности“ и „Музеен маркетинг, връзки с обществеността и международна дейност“, с оглед на съвременните разбирания за отговорностите на музеите, отразени в актуалните научни постановки на музеологията и в променените дефиниции и параметри, характеризиращи музеите в документите на Международния съвет на музеите (ICOM), се реализира чрез даване на приоритет на функции и дейности, насочени към активна работа с разнопрофилната публика на музея, към ангажираност с важните теми на обществото, към осигуряване на широк достъп до колекциите и експозициите на музея, които изграждат външния облик на институцията. Допълнително разписаните дейности променят профила на звената, което води и до промяна в техните наименования, а именно на дирекция „Работа с публики, връзки с обществеността и маркетинг“ и съответно „Международна и проектна дейност, прилагане на информационни технологии“, така че те в пълна степен да отговарят на вменените им нови отговорности. С преструктурирането на дирекциите се цели подобряване на техните способности, тяхното функциониране при по-тясно взаимодействие и координация, съобразно взаимосвързаността на функциите им.
Преразгледани и детайлизирани са функциите и отговорностите на териториалните структури – филиали на НВИМ, съобразно техния статут на звена към Музея и функционалната им зависимост от същия. 
Проектът на Правилник е приведен в съответствие с промените в Закона за културното  наследство (ДВ, бр. 44 от 13.05.2020 г.), като е осигурен безплатен вход за категории посетители, а именно деца до 7 годишна възраст и военнослужещи, както и членове на ICOM (Международен съвет на музеите).
Съгласно чл. 26, ал. 3 и 4 от Закона за нормативните актове, преди
внасянето на проект на нормативен акт за издаване или приемане от
компетентния орган, съставителят на проекта го публикува на интернет
страницата на съответната институция и на Портала за обществени
консултации, като срокът за предложения и становища по публикувания
проект е не по-кратък от 30 дни. В този смисъл е целесъобразно, проектът на
Правилник за устройството и дейността на Националния военноисторически музей да
бъде публикуван на сайта на Министерството на отбраната и на Портала за
обществени консултации за срок от 30 дни.

